શિયાળાના ફક્ત ચાર મહિના જ નિયમીતપણે ચાલીએ તો બાકીના આઠ મહિના ન ચાલીએ તો ચાલે ! જેવું ફક્ત આ ચાર મહિના જ આડેધડ પેટ દાબીને કે દાબીને પેટ ભરીને ખાઈએ- પેલા પાક, વસાણા ને ઘી-તેલના રેલાવાળા બત્રીસવાનાં- તો બાકીના આઠ મહિના ન ખાઈએ તો ચાલે ! આખા વર્ષની શક્તિ તો જમા કરી લીધી, હવે ખાઓ ન ખાઓ ચાલે ! આપણા બધાના મગજમાં આવી વાતો એટલી સજ્જડ બેસી ગઈ છે ને કે, જેવો શિયાળો પતે કે સૌથી પહેલાં પેલા ચાલવાવાળા પોતાના દરમાં કે ઘરમાં ભરાઈ જાય. ‘કંઈ ગરમી છે….!’ ‘ઘરની બહાર નીકળવા જેવું નથી. તરત જ પરસેવાના રેલા ચાલુ.’ (ભઈ, પરસેવો પાડશો તો વળતર મળશે. પેલી શિયાળામાં જમા કરેલી કેલરી બળશે.) પણ નહીં, ચાલવાનું તો શિયાળામાં જ ! જાણે કે શિયાળો એટલે જ ચાલવું.